
I. CONSIDERAŢII GENERALE PRIVIND FENOMENUL CERŞETORIEI


Marile aglomerări urbane, unde indivizii sunt într-o oarecare măsură înstrăinați de origini, reprezintă un mediu adecvat pentru diferite grupuri sociale marginale, cum ar fi persoanele fără adăpost, cerșetorii sau consumatorii de droguri. În timp ce unele dintre aceste grupuri pot fi asociate cu excluderea socială (sau auto-excludere), altele se încadrează în spectrul criminalității şi delincvenței juvenile.


Din perspectivă sociologică, persoanele care practică cerşetoria sunt oameni lipsiţi de locuinţe, slab pregătiţi din punct de vedere profesional, cu venituri foarte mici, cu o stare de sănătate precară sau proveniţi din familii destrămate, foarte puţini dintre aceştia aflându-se în postura de cerşetori doar din propria opţiune. Criza personală laolaltă cu natura traumatizantă a lipsei unei locuinţe, la care se adaugă dificultatea de a avea acces la servicii sociale elementare, determină incapacitatea de reabilitare.




Cerşetoria poate fi definită ca fiind acțiunea sau activitatea prin care, ca mijloc de existenţă, o persoană cere ajutor material – bani, mâncare, îmbrăcăminte, sau alte bunuri necesare vieții – de la alţii.

Acţiunea de a cerşi sau practicarea acesteia de către indivizi poate apărea sau avea loc în cel puţin trei ipostaze. Există cerşetorie voluntară, după cum există exploatarea semenilor prin cerşetorie şi, bineînţeles, traficul de persoane în scopul

obligării la cerşetorie.


Fenomenul cerșetoriei este omniprezent, însă îmbracă diferite forme de la o regiune a lumii la alta. Stratificarea socială, distribuția veniturilor, rata sărăciei sunt doar câțiva factori care pot duce la apariția și persistența fenomenului cerșetoriei din întreaga lume. 


În general, cauza cerșetoriei este de natură socioeconomică, fiind asociată cu problema sărăciei, cea a lipsei unui loc de muncă, iar cerșetorii  par a fi incapabili de a-şi construi o viață normală din motive obiective sau subiective.

Din păcate, în spatele persoanelor aparent năpăstuite se ascund indivizi care profită sau chiar reţele bine puse la punct care-i exploatează, cu precădere pe minori. Aceștia, odată deveniți adulți, probabil vor face exact ce au învățat în copilărie: vor cerși sau îi vor  pune pe alții să cerșească pentru ei.


Potrivit unui raport al Organizaţiei Mondiale a Muncii din 2012 privind traficul de persoane, 20,9 milioane de persoane se află în situaţii de muncă forțată, din care 313.500 de persoane au fost identificate ca fiind traficate pentru cerșit.


II. REGLEMENTAREA CERŞETORIEI LA NIVELUL UNIUNII EUROPENE ŞI AL STATELOR MEMBRE


La nivel comunitar, fenomenul este reglementat în cadrul mai larg al infracţiunii de trafic de persoane şi exploatarea forţei de muncă prin DIRECTIVA 2011/36/UE A PARLAMENTULUI EUROPEAN ȘI A CONSILIULUIdin 5 aprilie 2011privind prevenirea și combaterea traficului de persoane și protejarea victimelor acestuia, precum și de înlocuire a Deciziei-cadru 2002/629/JAI a Consiliului.


Astfel, în preambul, se menţionează:


Pentru a răspunde evoluțiilor recente ale fenomenului de trafic de persoane, prezenta directivă abordează ceea ce ar trebui să fie considerat trafic de persoane într-un sens mai larg decât o face Decizia-cadru 2002/629/JAI și, prin urmare, include în această definiție și alte forme de exploatare. În contextul prezentei directive, cerșitul forțat ar trebui înțeles ca o formă de muncă sau de serviciu forțat, astfel cum este definit în Convenția OIM nr. 29 din 1930 privind munca forțată sau obligatorie. Prin urmare, exploatarea activităților de cerșit, inclusiv folosirea la cerșit a unei persoane traficate dependente, se încadrează în definiția traficului de ființe umane doar atunci când sunt întrunite toate elementele care caracterizează munca sau serviciul forțat. În lumina jurisprudenței relevante în domeniu, valabilitatea oricărui posibil consimțământ al persoanei de a presta o astfel de muncă sau un astfel de serviciu ar trebui evaluată de la caz la caz. Cu toate acestea, atunci când este vorba de un copil, niciun posibil consimțământ al acestuia nu ar trebui considerat vreodată valabil. Termenul „exploatarea activităților infracționale” ar trebui înțeles ca exploatare a unei persoane pentru ca aceasta să săvârșească, între altele, furt din buzunare, din spații comerciale, trafic de droguri și alte activități similare care fac obiectul unor sancțiuni și implică un câștig financiar. Definiția include, de asemenea, traficul de ființe umane în scopul prelevării de organe, care constituie o încălcare gravă a demnității umane și a integrității fizice a persoanelor, precum și alte activități, cum ar fi adopția ilegală sau căsătoria forțată, în măsura în care acestea prezintă elementele constitutive ale traficului de persoane.


- iar în cuprinsul art. 2 referitor la Infracțiuni privind traficul de persoane, alin. (3), se precizează: Exploatarea include cel puțin exploatarea prostituției altor persoane sau alte forme de exploatare sexuală, munca sau serviciul forțat, inclusiv cerșitul, sclavia sau practicile similare sclaviei, aservirea, exploatarea activităților infracționale sau prelevarea de organe.

Alin. (4) al articolului 18 referitor la prevenirea traficului de persoane menţionează:


Pentru ca prevenirea și combaterea traficului de persoane să fie mai eficiente prin descurajarea cererii, statele membre au în vedere luarea de măsuri pentru a incrimina utilizarea serviciilor care fac obiectul exploatării menționate la articolul 2, atunci când utilizatorii serviciilor respective cunosc faptul că persoana care le prestează este victimă a uneia dintre infracțiunile menționate la articolul 2.


În cuprinsul Raportului de evaluare a măsurilor luate de către statele membre pentru ase conforma Directivei 2011/36/UE privind prevenirea și combaterea traficului depersoane și protejarea victimelor acestuia, în conformitate cu articolul 23 alineatul (1)
, se precizează:Articolul 2 alineatul (3)(ref. la Directiva 2011/36/UE) stipulează că exploatarea include cel puțin exploatarea prostituției altor persoane sau alte forme de exploatare sexuală, munca sau serviciul forțat, inclusivcerșitul, sclavia sau practicile similare sclaviei, aservirea, exploatarea activitățilorinfracționale sau prelevarea de organe. Mai multe state membre [BG, ES, FR, CY, LT, LU,MT, NL, PT, SK, SE și UK (Gibraltar)] au inclus referiri explicite la aceste forme de exploatare, în timp ce în alte state membre, unele dintre aceste forme minime nu sunt menționate în mod expres.

Interzicerea cerșitului câștigă credibilitate în rândul factorilor de decizie politică ca o modalitate de a "rezolva" problemele asociate acestui fenomen - oamenii fără adăpost şi sărăcia.

La nivel local, regional și, în unele cazuri, la nivel național, factorii de decizie din Europa pun sub incidenţa dreptului penal acest fenomen pentru a minimiza vizibilitatea persoanelor care se confruntă cu lipsa de adăpost. 

AUSTRIA


Sistemul juridic din Austria tratează cerşetoria doar în legătură cu delicvenţa juvenilă, regionalizat, prin urmare, există legi şi decrete diferite la nivel naţional şi local, însă dispozițiile împotriva traficului de copii sunt exclusiv de rang federal. Orașele și municipalitățile au, de asemenea, autoritatea de a acționa împotriva cerșitului în jurisdicțiile lor. Nu există o reglementare la nivel național privind cerșitul, însă majoritatea statelor federale interzic anumite forme de cerșetorie sau cerşetoria în general, în cadrul legilor privind ordinea publică.

Ca infracțiune, cerşetoria se sancţionează cu amendă  (cuprinsă între 218 şi2.000 EUR) sau închisoare de la una până la șase săptămâni în locul plății.

Cerşetoria prin intermediul copiilor cu vârste sub 14 ani este strict interzisă.


Cerşetoriaeste de obicei definită ca fiind solicitarea de bani sau lucruri de valoare monetară. Conform legilor statelor federale Salzburg și Tirol, cerșitul înseamnă:


- solicitarea de bani sau elemente de valoare monetară pentru propriul interes/ uz (spre deosebire de caritate / non-profit) sau pentru o altă persoană;

- în locuri publice sau din casă în casă;

- invocând nevoia reală sau reputațională.

Activitățile care intră sub incidența acestor definiții sunt, în general, interzise și se sancţionează în Salzburg cu amendă de până la 500 EUR sau cu închisoare de până la o săptămână în locul plății, iar în Tirol cu ​​amendă de până la 360 EUR sau arest până la două săptămâni în locul plății.

Alte norme de nivel local care reglementează cerşetoria disting diferite forme de cerșit și pedepsesc doar unele dintre ele. Astfel că, următoarele state / orașe federale interzic:

· cerşetoria voluntară și prevăd o sancțiune administrativă - Salzburg, Tirol, Styria, orașul Klagenfurt prin decret;
· cerșitul agresiv / intruziv, de ex. prin intimidare, prin însoţirea nesolicitată a persoanei supuse cerşitului şi prin insulte adresate acesteia - Carintia, Austria Inferioară, Styria, Austria Superioară (noua lege include şi cerşitul "din casă în casă"), Viena, oraşul Eisenstadt prin decret;
· cerșitul organizat, adică cerșind în cadrul unui grup organizat: Carintia, Austria Inferioară, Austria Superioară și Viena;
· cerşitul ca ocupaţie de bază, adică cerșind având ca scop obţinerea unei  surse permanente de venit și cu intenția de a face acest lucru într-o manieră recurentă: Viena, Austria Inferioară;
· cerşitul prin intermediul copiilor sub vârsta de 14 ani, și anume amendarea persoanelor care îi determină pe copii să cerșească sau îi transportă la locul faptei: Carintia, Austria Inferioară, Austria Superioară, Styria, Austria Superioară, Viena, orașul Eisenstadt prin decret;
· cerșetoria practicată de muzicienii de stradă: o dispoziție care interzice astfel de spectacole/ forme de cerșetorie este conţinută de Legea evenimentului municipal din Viena.

Legile împotriva cerșetoriei cu copii au fost adoptate cu scopul de a servi intereselor superioare ale copilului. Cu toate acestea, în practică, se pare că este o provocare pentru autorități să respecte acest principiu.

După cum a demonstrat cercetarea la nivel local în cele mai mari patru oraşe din Austria, măsurile de sprijin pentru familiile cu risc de cerşetorie lipsesc cu desavârşire. De exemplu, în Graz, familiile cu risc social se adăpostesc în case nelocuite în condiții sanitare improprii, fără încălzire etc. De obicei, poliția este cea care informează serviciile sociale atunci când descoperă astfel de cazuri.


Cu toate acestea, conform experților intervievați, serviciile sociale rareori intervin.


În general, orice cetăţean are dreptul de a informa poliţia sau procuratura cu privire la posibile abuzuri sau exploatare savârşite asupra minorului (Codul de procedură penală, secţiunea 80). Autoritățile publice și alte organisme publice (de exemplu, serviciile sociale, ombudsmanul pentru copii sau pentru școli, organisme de consiliere socială sau familială, inspectorii de sănătate publică, spitalele publice etc.) au obligația de a raporta cazurile de abuz la poliție sau la procuror.


Alte categorii de cetăţeni au obligația de a raporta cazurile de abuz/ exploatare a minorilor în virtutea obligaţiilor de serviciu şi a codurilor de reglementare a profesiilor (de exemplu, medicii și profesorii). În cazurile de abuz / exploatare a minorilor, autoritățile publice și organele de stat, precum și instituțiile de ocrotire a copilului sau instituțiile de învățământ trebuie, de asemenea, să raporteze serviciilor sociale dacă acest lucru este necesar pentru prevenirea sau înlăturarea pericolului pentru copil (Legea ocrotirii tinerilor
).

Potrivit unui raport privind traficul de persoane şi munca forţată
, majoritatea cerşetorilor din Austria o reprezintă persoanele cu handicap din Europa de Est şi copiii de etnie romă.


BELGIA

În Belgia, cerșetoria ca atare nu este pedepsită, în fapt, infracțiunea de cerșit fiind abolită din anul 1993. Autorităţile locale nu pot interzice cerşetoria, singurele căi de reglementare fiind prerogativele conferite forţelor de poliţie de legislaţia privind ordinea şi siguranţa publică.
De exemplu, localitatea Gand a adoptat o reglementare potrivit căreia cerşetoria este considerată abatere şi se pedepseşte cu sancțiune administrativă municipală (SAC), în conformitate cu articolul 119a din legea comunală
.


Noţiunea de cerşetorie a fost radical revizuită de Legea privind traficul de persoane din 10 august 2005, fiind introdusă sintagma de exploatare a cerşetoriei ca formă de trafic de ființe umane.


În prezent, coexistă două infracţiuni vizând cerşetoria, aproximativ similare: cea prevăzută la articolul 433 (alin. 3) din Codul penal (exploatarea cerşetoriei) şi cea prevăzută la articolul 433 (alin 5) traficarea în scopul exploatării prin cerşetorie. 


Infracțiunea de exploatare a cerșetoriei, menționată în articolul 433 din Codul penal
, are ca scop pedepsirea acţiunii de incitare la cerșetorie (alin. 1) și, pe de altă parte, exploatarea cerșitului (alin. 2).


În ceea ce privește recrutarea în vederea exploatării cerşetoriei (articolul 433, alin. 1), este sancţionabil cel care angajează, instruieşte, deturnează sau reţine persoana care urmează să cerșească, cel care incită la menţinerea şi continuarea activităţii de cerşetorie, precum şi cel care pune la dispoziţia cerşetorului a unui mijloc prin care să suscite mila publică. În acest caz, în principal, este vorba de o abatere care este incriminată/ sancţionată independent de veniturile încasate sau aşteptate.

În situaţia în care este incriminată fapta de exploatare a cerşetoriei, aceasta trebuie demonstrată, ceea ce înseamnă că trebuie dovedită existenţa unui profit realizat ca umare a activităţii de cerşetorie. Măsura sancţionării permite ca ambele părţi să fie sancţionate în mod egal.


Alin. (4) prevede trei circumstanţe agravante ale acestei infracţiuni, astfel: victima este minoră; autorul profită de vulnerabilitatea unei persoane care are o situaţie socială precară (boală, infirmitate, deficienţă fizică sau mentală) astfel încât persoana să accepte ceea ce i se propune fără a lua decizia în mod responsabil; folosirea direct sau indirect, prin diverse metode de violenţă sau ameninţare sau prin orice formă de constrângere.


Articolul 433, (alin.5) referitor la infracţiunea de trafic de persoane, menţionează printre scopurile faptei şi  exploatarea cerşetoriei.

BULGARIA

Activitatea de cerşetorie este reglementată doar în cazul minorilor, astfel la capitolul Infracţiuni săvârşite împotriva intereselor minorilor, din Codul penal, sunt prevăzute, la art. 189, următoarele:


(1) Persoana care folosește în mod sistematic un minor aflat în îngrijirea sa pentru cerşetorie se pedepsește cu închisoare de până la un an sau o amendă cuprinsă între 100 şi 300 de leva (aprox. 51-153 EUR).


(2) În cazul în care făptuitorul este părintele sau tutorele victimei, pedeapsa este privarea de libertate de până la doi ani sau probațiunea, precum și muncă în folosul comunităţii.


La nivel municipal, fiecare municipalitate dispune de o Ordonanță privind ordinea publică, care interzice în mod obișnuit cerșitul în locurile publice (de exemplu, Sofia) și prevede sancțiuni administrative (de regulă, amenzi). 
Agenția de Stat pentru Protecția Copilului (SACP) a făcut propuneri Ministerului Justiției pentru modificarea Codului Penal pentru a ridica limita inferioară a pedepsei pentru infracțiunile împotriva copiilor, cum ar fi infracţiunea de cerșetorie forțată și, în unele cazuri, ridicarea limitei superioare a sancţiunilor pentru o mai eficientă aplicabilitate. De asemenea, s-a propus şi eliminarea probaţiunii ca tip de sancțiune atunci când se referă la o infracțiune împotriva unui copil.

DANEMARCA

Cerşitul este interzis în Danemarca, atât adulților cât și minorilor. Codul penal danez
, art. 197, prevede: "O persoană care, împotriva avertizării poliției, se implică în cerșetorie sau permite unei alte persoane cu vârsta sub 18 ani aparţinâ familiei sale să cerșească, poate fi pedepsită cu închisoare de până la 6 luni. În circumstanțe atenuante, pedeapsa poate fi retrasă.

ESTONIA

Activitatea de cerşetorie este menţionată în legea penală estoniană
 în legătură cu infracţiunea de trafic de fiinţe umane, art. 133 -


(1) Plasarea unei persoane într-o situație în care este forțată să lucreze în condiții neobișnuite, să se prostitueze, să cerşească, să comită o infracțiune sau să îndeplinească alte sarcini neplăcute sau să păstreze o persoană în situația respectivă, prin privare de libertate, violență, înșelăciune, amenințare cu provocarea de daune, prin folosirea dependenței de o altă persoană, sau prin specularea unei stări de vulnerabilitate, se pedepsește cu închisoare de la 1 la 7 ani; respectiv cu infracţiunea de trafic de persoane pentru a profita de minori - art. 175:

(1) influențarea unei persoane cu vârsta sub optsprezece ani pentru a o  determina să înceapă sau să continue săvârșirea unei infracțiuni, cerșirea, angajarea în prostituție, munca în condiții neobișnuite sau apariția ca model/ actor în cadrul unui spectacol de factură pornografică/ erotică, dar nu conține elementele necesare pentru infracțiunea prevăzută la § 133 din prezentul Cod și aducerea unei persoane cu vârsta sub optsprezece ani care să contribuie într-o altă manieră la activitățile specificate în această secţiune, se pedepsește cu închisoare de la doi la zece ani.

FINLANDA

La nivel naţional, cerşetoria a fost dezincriminată în anul 1987, iar în anul 2003, prin Legea de Ordine publică
, au fost abrogate şi prevederile existente la nivel local referitoare la interzicerea cerşitului.

În ultimii ani, au existat propuneri oficiale de interzicere a cerşetoriei, fiind însă lipsite de sprijinul politic al majorităţii, au rămas la stadiul iniţial.
 

FRANŢA

Activitatea de cerşetorie este reglementată în legea penală franceză ca infracţiunea de exploatare a cerşetoriei.


Codul penal
, art. 225-12-5:


"Exploatarea cerşetoriei are loc atunci când o persoană:


(1) Organizează cerşitul pentru altcineva având ca scop obţinerea unui profit;


(2) Beneficiază de profitul rezultat din cerşitul altcuiva, dispune împărţirea acestui profit sau primeşte foloase de la cineva care obişnuieşte să cerşească;


(3)Angajează, instruieşte sau corupe o persoană pentru a începe să cerşească sau exercită presiune asupra cuiva pentru a cerşi sau să continue să facă acest lucru;


(4) În scopul câştigului personal, angajează, instruieşte sau corupe o persoană în a oferi servicii pe o autostradă în schimbul unei donaţii.


Faptul de a nu putea justifica un anumit stil de viaţă în timp ce, efectiv, are influenţă asupra comportamentului uneia sau mai multor persoane care practică cerşitul sau este în permanentă legătură cu aceasta/ acestea, se asimilează infracţiunii de exploatare a cerşetoriei.


Exploatarea cerșitului se pedepsește cu închisoare de trei ani și cu amendă

de 45.000 EUR.“


Art. 225-12-6 prevede că exploatarea cerșitului se pedepsește cu cinci ani de privare de libertate şi cu amendă de 75.000 EUR, când este comisă:


(1) asupra unui minor;


(2) asupra unei persoane a cărei vulnerabilitate deosebită, datorată vârstei/ bolii/ infirmității/ dizabilității fizice sau mentale/ sarcinii, este evidentă sau cunoscutăde autor;

(3) asupra a două sau mai multe persoane;

(4) asupra unei persoane care a fost instigată să înceapă a cerşi fie înafara teritoriului Republicii Franceze, fie de la sosirea pe teritoriul francez;


(5) de către un ascendent legitim, natural sau adoptiv al persoanei care cersește sau de către orice altă persoană care are autoritate asupra cerşetoruluisau care abuzează de autoritatea conferită de poziția sa;

(6) cu folosirea constrângerii, a violenței sau a comportamentului fraudulos față de persoana care cerșeşte, faţă de familia acesteia sau altă persoană apropiată;

(7) de către două sau mai multe persoane care acționează ca făptuitori sau complici, deși nu se constituie într-o bandă organizată.


Potrivit art. 225-12-7 exploatarea cerșitului este pedepsită cu zece ani de închisoare și cu amendă de 1.500.000 EUR atunci când este comisă de un grup organizat.

Legea pentru securitatea internă a introdus, de asemenea, conceptul de "cerșetorie agresivă", care a condus astfel la incriminarea unor forme specifice de cerșit: 


Art. 312-12-1 Solicitarea de bani sau alte bunuri cu valoare monetară adresată unei persoane de către un grup de persoane pe o arteră publică, într-un mod agresiv sau sub amenințarea cu un animal periculos, se pedepsește cu închisoare de șase luni și cu amendă de 3.750 EUR.


La nivel local, se aplică prevederile art. L. 2212-2 din Codul General al Autorităților Locale care stipulează că primarii pot controla fenomenul cerşetoriei prin exercitarea prerogativelor conferite de regulamentele poliției administrativereferitoare la ordinea și siguranța ordinii publice.

GERMANIA
Începând din anul 1974, odată cu eliminarea prevederii din Codul Penal Federal (mai exact, cerșitul nu a mai fost considerat un comportament criminal),  cerșetoria este permisă în Germania.

Prin urmare, legile la nivel federal afirmă că este permisă "cerșirea tăcută", iar, la nivel local, municipalitățile și localitățile reglementează individual care sunt practicile de cerşetorie interzise precum şi procedurile administrative și legale aplicabile.

Ceea ce este în mod unitar interzis este așa-numita "cerșetorie agresivă", care se referă la anumite moduri de comportament manifestat de cerşetori la adresa publicului precum opturarea căii de mers, atingerea, strigătul, urmărirea îndeaproape pe o distanță lungă etc.
Fiecare oraș își poate elabora propria definiție a cerșetoriei agresive. Un exemplu este orașul Köln, unde interdicția privind cerșetoria agresivă este reglementată la articolul 12a din Regulamentul privind ordinea stradală, sub titlul general "Comportamentul perturbator în spațiul public". Formula exactă care se referă la cerșitul agresiv o descrie după cum urmează: "[...] atingerea, menținerea, blocarea drumului, răspunsul intruziv, plasarea obstacolelor în zona de transport, urmărirea opresivă pe o distanță, plasarea câinilor, comportamentul hărţuitor al mai multor persoane ". 
Reglementările la nivel local au apărut numai după interdicția la nivel federal, iar München a decis să includă o clauză privind cerșirea în cadrul ordinii publice de stradale și a normelor de siguranță din 1980.
Cu toate acestea, doar la mijlocul anilor 1990, tendința de reglementare a cerșetoriei la nivel local (comunal) s-a răspândit la majoritatea marilor oraşe.  Faptul că fiecare oraș poate elabora și specifica definiția cerșetoriei agresive a fost utilizat pe scară largă de către autoritățile locale pentru a aplica o interpretare mai restrictivă. Un exemplu foarte important este statul Bremen, unde cerșetoria cu copiii este menționată în mod explicit în formularea interdicției cerșetoriei agresive. Orașele Frankfurt, Aachen, Hagen și multe altele au enumerat, de asemenea, cerșirea cu copiii ca o formă specifică a cerșetorie agresivă.
Cea mai precisă descriere a fost elaborată de către autorităţile din Frankfurt, care au introdus în Regulamentul poliției pentru siguranță și ordine publică, art. 7 interzicerea cerșetoriei cu sau prin intermediul copiilor. În alte cazuri, cum ar fi Berlin, Köln și München, definiția este foarte largă, astfel încât, de fapt, autoritățile locale de ordine publică decid dacă o practică de cerșetorie poate fi clasificată sau nu ca agresivă.

În Berlin, în cuprinsul catalogului de activități care intră sub jurisdicția autorităților locale de aplicare a legii și care impun aplicarea unei amenzi administrative (Legea cu privire la contravențiile administrative, articolul 118) cerşetoria agresivă este  descrisă la capitolul intitulat "Acțiuni asimilate hărţuirii sau punerii în pericol a publicului” - Cerşetoria intruzivă/ agresivă prin blocarea drumului, atingere, ținere, urmărire persistentă pe o distanță mai mare. Astfel, cerșirea de, cu sau prin intermediul copiilor nu este inclusă în mod explicit în definiția cerșetoriei agresive care este adoptată în regulamentele berlineze.

În general, autorităţile de ordine publică au la dispoziţie două măsuri de sancţionare a cerşetoriei agresive: o amendă în cuantum de 20 EUR sau alungarea cerşetorilor de la locul faptei.

GRECIA
Cerșitul este incriminat de Codul Penal, art. 407 și se pedepsește cu închisoare de până la 6 luni sau cu amendă, adresându-se atât adulților, cât și copiilor care cerșesc.

Conform articolului 407, oricine cerșește, din cauza lenei, avariției sau în mod repetat, este pedepsit cu închisoare de până la trei luni.
În plus, articolul 409 incriminează neglijența în prevenirea cerșetoriei sau vagabondajului, astfel că oricine:

a) încurajează să cerșească sau nu împiedică persoanele aflate în custodia lui sau care depind de el, să desfășoare această activitate;

b) oferă sau procură altor persoane tineri cu vârsta sub 17 ani sau peste  dar cu handicap fizic sau mental, pentru a provoca prin intermediul acestor insușiri (vârstă fragedă sau handicap), mila sau curiozitatea publicului, pentru beneficiul său propriu sau al altcuiva, este pedepsit cu închisoare de până la șase luni sau amendă.

Cerşetoria este reglementată şi în cadrul legislației privind munca forțată a copiilor, fiind  definită ca o formă de muncă interzisă pentru copii (Legea care reglementează angajarea copiilor) și o formă de exploatare în legătură cu infracţiunea de trafic de persoane (Codul penal Art. 323A), ambele considerând copiii ca victime care au nevoie de protecţie legală.
ITALIA
Cerşetoria voluntară, înțeleasă ca acţiunea de a solicita bani ca ajutor, nu este o infracțiune penală în Codul penal italian, însă cerşetoria cu copii este reglementată și sancționată de legi diferite. 
Legea 94/2009
, inclusă în "Pachetul de securitate" italian, a făcut unele modificări aduse prevederii existente în Codul Penal, care se referea la "cerșitul cu un minor sau cu o persoană fără discernământ". Astfel, legea penalizează pe oricine cerşeşte cu un minor cu vârsta sub 14 ani sau care îi permite unui copil sub 14 ani ori aflat sub tutela altcuiva să cerșească sau să fie "folosit" în activități de cerșit. Pedeapsa este inchisoarea de la unu la trei ani.
Cerşetoria este de asemenea reglementată de un alt articol din Codul penal care abordează exploatarea, art. 600 "Plasarea sau deținerea unei persoane în condiții de sclavie sau de servitute". Articolul precizează că: Oricine exercită asupra unei alte persoane drepturi specifice proprietăţii; locuieşte cu sau deţine orice altă persoană în condiţii de sclavie continuă, exploatează sexual, supune la muncă forțată sau obligă persoana respectivă să cerşească sau o exploatează  în orice alt mod, se pedepsește cu închisoare de la opt la douăzeci de ani. Pedeapsa este majorată cu până la 50% atunci când implică un copil.

MAREA BRITANIE

Cadrul legislativ din Marea Britanie include unul dintre cele mai timpurii sisteme normative cu privire la cerşetoria voluntară - Legea privind vagabondajul din anul 1824
, care menţionează cerşitul  la secţiunea  "Pedepse pentru persoanele care comit infracţiuni". Astfel, cerşetorul este cel care se aşează în orice loc public, stradă, autostradă, curte sau pasaj pentru a cerşi sau a primi pomană.

De asemenea, legea incriminează persoana adultă care încurajează, intermediază sau determină actul de cerşetorie cu minori.

Deși practica este ilegală în Regatul Unit, cu excepția Scoției, pentru infracţiunea de cerșit nu este prevăzută pedeapsa cu închisoarea. 

Vârsta răspunderii penale este de zece ani în Anglia, Țara Galilor și Irlanda de Nord, și doisprezece ani în Scoția. Cerşitul de către un copil sub aceste vârste nu este tratată în niciun cadru legal. 

In privinţa regimului minorului în raport cu activitatea de cerşetorie, Legea privind copiii și tinerii (1933)
, art. 4 - stipulează cadrul infracţional, cu referire la Determinarea sau permiterea ca tinerii cu vârsta sub 16 ani să fie folosiţi la cerşit: 


(1) Dacă o persoană determină sau foloseşte un copil sau un tânăr cu vârsta sub 16 ani (sau are în responsabilitate) să se afle pe orice stradă, local sau spaţiu public în scopul cerșetoriei sau primirii de pomană, sau de a induce acordarea unor pomeni (indiferent dacă există sau nu pretenția de a cânta, de a dansa, a presta/ oferi ceva spre vânzare sau altfel), aceasta va fi condamnată la o amendă care nu depășește nivelul 2 la scara standard, sau, în mod alternativ sau în plus la pedeapsă cu închisoarea pentru orice perioadă care nu depășește trei luni.

(2) Dacă o persoană care are în răspundere un copil sau un tânăr, este acuzată de o infracțiune în conformitate cu această secțiune și se dovedește că minorul sau tânărul se afla pe orice stradă, local sau spaţiu public pentru un astfel de scop, așa cum este menționat mai sus, și că persoana acuzată a permis copilului sau tânărului să se afle pe stradă, în incinta localului sau în spaţiul public, se presupune că i-a permis să se afle pe stradă, în incintă sau în locul în cauză, cu excepția cazului în care se dovedește contrariul.

(3) Dacă o persoană, în timp ce cântă, dansează, interpretează sau oferă ceva spre vânzare pe o stradă sau într-un loc public, este însoţită de un minor împrumutat sau închiriat, copilul, în sensul acestei secțiuni, este considerat a fi pe acea stradă sau în acel loc cu scopul de a cerşi.


Nu există legi adoptate la nivel local pentru a acoperi cazurile de cerșetorie a minorilor și în situaţia în care au apărut astfel de cazuri, acestea sunt tratate în conformitate cu legislația națională sau ca probleme de protecție a minorilor. 

OLANDA

În Olanda, activitatea de cerşetorie nu este reglementată în legea penală (Wetboek van Strafrecht), însă este interzisă în cea mai mare parte a teritoriului, în baza regulamentelor locale. 


Un astfel de regulament este Regulamentul general al localităţii
 (Algemene Plaatselijke Verordening) Amsterdam, care conține norme privind afacerile publice (cum ar fi magazinele de droguri și magazinele de sex), traficul și comerţul.


Art. 2.21 Cerşetoria


Este interzis cerşitul de bani sau alte bunuri pe/ la stradă sau în faţa unor clădiri publice.

În cazul în care această dispoziţie este încălcată, primarul poate decide alungarea contravenientului din anumite zone.

Situaţia este similară în cazul oraşului Rotterdam, interzicerea cerşetoriei fiind prevăzută în Regulamentul general al localităţii, art. 2:65.


Municipalitatea de la Haga, urmare a nenumăratelor reclamaţii cauzate de accentuarea fenomenului cerşetoriei, adresate de către proprietarii de afaceri, de către rezidenți și vizitatori, a adoptat o lege cu reguli  mult mai stricte privind cerșetoria. 

Potrivit noilor reguli, aplicate de agenţii primăriei, cerșetorii sunt obligaţi să se așeze la cel puțin trei metri distanță de orice clădire unde nu pot sta mai mult de 30 de minute odată.

POLONIA
Cerşetoria este una dintre infracțiunile indicate în Codul polonez al contravențiilor (1971). În conformitate cu articolul 56 o persoană care cerşeşte într-un loc public, în ciuda faptului că are mijloace de întreținere sau capacitate de muncă, poate fi condamnată la o pedeapsă cu privare de libertate, amendă sau mustrare.

Doctrina juridică a definit cerșetoria ca fiind "solicitarea de bani prin folosirea emoțiilor de milă și de compasiune". Condițiile necesare prevăzute la art. 58 sunt: ​​cerșit într-un loc public ceea ce înseamnă un loc la care are acces un număr nelimitat de persoane cu mijloace de întreținere (adică economii sau alte surse de venit) sau care au capacitatea de a lucra, iar cel care cerşeşte va fi învinuit doar dacă desfăşoară această activitate în mod repetat. Dacă cerșitul este "agresiv" sau fraudulos, persoana poate fi arestată şi ulterior sancţionată cu închisoare.

Din punct de vedere juridic, cerșetoria agresivă este acea formă de cerşetorie însoţită de insistenţe, amenințări sau comportament vulgar, în timp ce cerșetoria frauduloasă constă în utilizarea de către cel care cerşeşte a unor mijloace frauduloase, cum ar fi să pretindă că este invalid, bolnav sau are un copil în suferinţă.

Persoanele care vând bunuri în locuri publice (cum ar fi cărți poștale, flori) sau servicii, fără a fi autorizate, susținând că banii vor fi dedicați unui scop specific (cum ar fi sprijinul acordat copiilor bolnavi etc.), sunt considerate a comite o infracţiune de cerşetorie. 
O altă formă de cerșit este considerat serviciul de spălare a parbrizelor la semafor. Potrivit art. 90 din Codul contravențiilor poloneze, blocarea sau obstrucționarea traficului pe un drum public este o infracțiune (pedeapsă: amendă sau mustrare). Dacă acest comportament (spălatul parbrizelor) nu afectează traficul, acesta nu este interzis conform art. 90. Aceste prevederi (cuprinse în articolele 56, 58 și 90) sunt valabile dacă persoanele care cerşesc au vârsta de cel puțin 17 ani.
Unele acțiuni întreprinse de un adult, care implică un copil în cerșit, sunt incriminate sau interzise. De exemplu, instigarea unui copil la cerşit este o infracțiune măruntă, definită în art. 104 din Codul contravențiilor. Persoana care incită un copil să cerșească poate fi sancţionată cu arest, închisoare sau amendă. Instigarea aici înseamnă "orice acțiune întreprinsă de o persoană pentru a determina pe cineva să cerşească", de exemplu prin utilizarea amenințării sau prin promisiunea unor beneficii. 
În plus, o persoană care organizează o colectă falsă de bani  şi foloseşte minori în acest scop, va fi sancţionată cu amendă (Codul contravenţiilor, art.56). 
În cazuri extreme, în situaţia în care unui minor îi sunt amenințate sănătatea sau viața, adultul poate fi condamnat pentru săvârșirea unei infracțiuni. Artă. 160 din Codul penal polonez
 (1997) prevede că: cei care reprezintă o amenințare imediată pentru viața cuiva sau în a provoca vătămări grave pot fi condamnați la închisoare de până la trei ani. Dispoziția menționată mai sus poate fi utilizată numai în cazurile în care sunt puse în pericol sănătatea sau viața unui minor.

PORTUGALIA
În Portugalia, cerşetoria voluntară nu este interzisă de lege, fiind reglementată doar în contextul infracţiunii de folosire a unui minor pentru cerşit: art. 296 din Codul Penal

Oricine folosește un minor sau o persoană cu handicap fizic la cerşit este pasibil de pedeapsă cu închisoarea de până la trei ani. 
SLOVACIA
Cerşetoria este menţionată în dreptul slovac doar în legătură cu altă infracţiune, în cuprinsul art. 208 din Codul penal
 - Rele tratamente aplicate unei persoane apropiate sau aflate în custodie.
(1) Orice persoană care maltratează o persoană apropiată sau o persoană care se află în grija/ responsabilitatea sa, provocându-i suferința fizică sau psihică prin: (...) c) forțarea la cerșetorie sau la prestarea în mod repetat de activităţi cauzatoare de tulburări fizice sau psihice în raport cu vârsta şi starea de sănătate  ale victimei (...) este pasibil de o pedeapsă cu închisoarea între 7 şi 15 ani.
În anul 2013, articolul 179 din Codul penal, referitor la traficul de persoane, a fost modificat pentru a fi pusă în aplicare Directiva 2011/36 / UE a Parlamentului European și a Consiliului din 5 aprilie 2011 privind prevenirea și combaterea traficului de ființe umane şi protejarea victimelor sale și înlocuirea Deciziei-cadru 2002/629 / JAI a Consiliului, astfel că  se interzice și se sancționează traficul de ființe umane în scopul prostituției sau a altor forme de exploatare sexuală, inclusiv pornografie, muncă forțată sau servicii, inclusiv cerșetorie, sclavie sau practici similare, aservire, căsătorii forțate, exploatarea activităților criminale sau prelevarea de organe. 
Pedeapsa prevăzută pentru această infracţiune este privarea de libertatea pentru o perioadă cuprinsă între 4 şi 25 de ani.
SPANIA
Activitatea de cerşetorie este menţionată în Codul penal
, în cadrul capitolului VII referitor la Traficul de fiinţe umane, în contextul enunţării scopurilor traficului de persoane:


Art. 177bis, alin. a) Supunerea la executarea unei munci sau îndeplinirea de servicii, în mod forţat; sclavia sau practici similare sclaviei; aservirea sau cerşetoria.


Pentru infracţiunea de trafic de persoane, este prevăzută o pedeapsă cu închisoarea de la 5 la 8 ani.


În ceea ce priveşte cerşitul cu minori, art. 232 din legea penală, precizează:


(1) Cei care folosesc sau împrumută minori sau persoane cu dizabilităţi care necesită îngrijire specială pentru practicarea cerșetoriei, chiar dacă sunt ascunși, vor fi pedepsiţi cu închisoare de la șase luni la un an.


(2) Dacă, în situaţia enunţată anterior, pentru atingerea acestor scopuri, cei care folosesc sau împrumută minori sau persoane cu dizabilităţi care necesită îngrijire specială exercită asupra acestora acte de intimidare şi violenţă sau le administrează substanţe dăunătoare sănătății, pedeapsa va fi închisoare de la unu până la patru ani.

Potrivit art. 233, un judecător sau o instanță judecătorească poate impune pedeapsa cu interzicerea exercitării drepturilor părintești, a drepturilor tutelare sau de asistenţă socială pentru o perioadă de patru până la zece ani față de persoanele responsabile pentru infracțiunile prevăzute la articolul 232.


La nivel local, autorităţile au creat instrumente pentru reglementarea fenomenului cerşetoriei, astfel că prin intermediul ordonanţelor (ex. Madrid, Barcelona, Sevilia), cerşitul este interzis şi se sancţionează cu amendă cuprinsă între 750 şi 3000 euro.

SUEDIA
Cerşetoria nu este incriminată în legislația suedeză, în consecință, nu există o definiție juridică a termenului și nu a fost identificată nicio definiție administrativă sau socială. Cu toate acestea, în interviuri se afirmă că activitatea de cerşetorie în legătură cu un minor este adesea inclusă în termenul mai larg "exploatarea copiilor".
Legea privind Ordinea Publică  (Ordningslagen 1993: 1617) conţine anumite prevederi generale care nu pot fi însă aplicate în mod direct activităţii de cerşetorie.

Capitolul 3 Art. 8 precizează că municipalitățile au dreptul de a adăuga reglementările necesare pentru garantarea legii și ordinii la nivel local. Aceste reguli locale nu au voie să limiteze libertatea individului de a desfăşura activităţi muzicale sau alte forme de artă în spațiul public. Cu toate acestea, municipalitatea poate emite reglementări locale care interzic colectarea de bani fără autorizație din partea poliției. Încălcarea regulilor locale se sancţionează cu amendă. Cu toate acestea, atunci când o colectă are loc în contextul prestării de activităţi muzicale stradale, este necesar un permis numai dacă muzicianul sau ajutorul său intenționează să colecteze bani de la audienţă (Autoritatea de Poliție din Stockholm).
La 28 martie 2011, autorităţile din Sala, o localitate situată la nord de Stockholm, cu puțin peste 21.000 de locuitori, au luat decizia de a interzice cerşetoria. Amendamentul a fost menit să intre în vigoare la 1 mai 2011. Potrivit președintelui consiliului executiv al municipalității au existat preocupări privind creșterea numărului de persoane care cerșesc în centrul orașului Sala și posibila legătură a acestui fenomen cu traficul de persoane și/ sau alte activități criminale. Cu toate acestea, consiliul de administrație al districtului a abrogat amendamentul. În motivație, consiliul a afirmat că "regulamentele locale privind ordinea publică trebuie să vizeze ordinea spațiului public şi nu pot avea consecințe prea mari în ceea ce privește libertatea individului".
În cuprinsul unui raport al Departamentului de Stat al Statelor Unite privind traficul de persoane
, se menţionează că Suedia este o destinație și, într-o măsură mai mică, țara de origine și de tranzit a femeilor și copiilor supuși traficului sexual și o țară de destinație pentru bărbații, femeile și copiii supuși muncii forțate, inclusiv cerșitului forțat și furtului. (...) Romii sunt vulnerabili la cerșetorie forțată și crimă și provin în principal din România și Bulgaria.

Guvernul Suediei îndeplinește pe deplin standardele minime pentru eliminarea traficului. În perioada de raportare, guvernul a instituit un mecanism național pentru identificarea victimelor şi direcţionarea acestora spre centrele de îngrjire. Cu toate acestea, criza europeană a migrației a copleșit instituțiile guvernamentale, împiedicând capacitatea autorităților de a efectua prognoze pertinente privind numărul de migranți pentru a identifica posibilele cazuri de trafic. 
Agenția pentru migrație a creat coordonatori regionali antitrafic și un grup național consultativ de experți. Guvernul a intensificat eforturile pentru a preveni traficul de forță de muncă și cerșetoria forțată prin controalele inspectorilor și prin mobilizarea lucrătorilor. Autoritățile aproape au dublat numărul de investigații atât pentru prostituţie forţată, cât și pentru traficul de muncă. Totuși, foarte puține investigații au condus la urmărirea penală pentru infracțiunile de trafic.(...)


Guvernul a sporit eforturile de identificare și investigare a cazurilor de cerșetorie forțată. Poliția a investigat 122 de cazuri de muncă forțată în 2015 (inclusiv 30 de cazuri de muncă forțată pentru copii), dintre care 55 au fost cazuri de cerșetorie forțată, în comparație cu 62 de cazuri de muncă forțată în 2014. Nu au existat urmări penale sau condamnări pentru traficul de muncă în 2015.
UNGARIA
Reglementările în vigoare privind cerșitul sunt cuprinse în Legea LXIX din 1999 privind infracțiunile administrative și Decretul guvernamental nr. 218/1999 (XII.28) privind anumite infracțiuni, iar regulile de aplicare sunt stabilite prin decretele administraţiilor locale.

Legea LXIX din 1999, art. 146) reglementează acţiunea de cerşetorie astfel: orice persoană care cerşeşte împreună cu un copil sau care solicită bani publicului într-o manieră comercială, va fi amendată.

Decretul guvernamental nr. 218/1999 (XII.28.) privind anumite infracțiuni definește, la art. 5 infracțiunea de cerșetorie după cum urmează:
(1) Cel care cerşeşte în zone sau clădiri publice într-un mod care îi deranjează pe alții va fi sancţionat cu o amendă de până la 30.000 HUF (120 EUR). 

(2) Poliția poate impune o amendă la fața locului pentru infracțiunea descrisă la paragraful (1).

(3) În conformitate cu aplicarea prevederilor paragrafului (1), cerșetoria într-o manieră care-i deranjează pe alții este atunci când cerşetorul îi îndeamnă pe trecători sau pe cei prezenți într-un loc public să-i dea bani sau merge din casă în casă pentru a cerşi.

Cu toate acestea, este considerată abatere și nu infracţiune, acţiunea de cerşetorie a unui adult cu un copil (sau dacă acesta îl instigă pe copil să cerșească sau  comite infracțiunea împreună cu copilul) în mod regulat, ca modus vivendi. 
Sistemul juridic național privind cerșetoria infantilă este regionalizat. Pe baza autorizării constituţionale și a Legii privind administrația locală, mai multe orașe (Szeged,Kaposvár, Pécs și unele disctricte din Budapesta) au introdus decrete locale pentru a reglementa cerșitul, inclusiv prevederea că "cerșetoria tăcută" este considerată ilegală. Acest aspect vine în contradicție cu cadrul juridic național care (din martie 2000) prevede că „cerşetoria tăcută” nu este ilegală, fiind sancţionate doar formele cerşetoriei agresive şi aceea care implică folosirea unui copil.


III. FENOMENUL CERŞETORIEI ÎN ROMÂNIA

În România, există o tendinţă a cetăţenilor de a direcţiona cauzalitatea fenomenului cerşetoriei spre factori de natură socio-economică, astfel încât deseori sunt ignorate informările reprezentanţilor M.A.I. care atenţionează că un cerşetor ajunge să câştige până la 5000 de lei lunar sau faptul că în spatele lor funcţionează adevărate reţele de traficanţi .


Ponderea mică a cerşetoriei voluntare în raport cu factorul de criminalitate organizată în ansamblul fenomenului, a determinat legiuitorul să elimine definiţia cerşetoriei în sensul articolul 326 din Codul penal (1 februarie 2014).

În prezent, activitatea de cerşetorie este reglementată în legătură cu infracţiunile de exploatare a unei persoane şi exploatarea cerşetoriei, inclusiv folosirea unui minor la cerşit. (art. 182, 214 - 216
)

Art. 182: Exploatarea unei persoane

Prin exploatarea unei persoane se înţelege:


a)supunerea la executarea unei munci sau îndeplinirea de servicii, în mod forţat;


b)ţinerea în stare de sclavie sau alte procedee asemănătoare de lipsire de libertate ori de aservire;


c)obligarea la practicarea prostituţiei, la manifestări pornografice în vederea producerii şi difuzării de materiale pornografice sau la alte forme de exploatare sexuală;


d)obligarea la practicarea cerşetoriei;


e)prelevarea de organe în mod ilegal.


Art. 214: Exploatarea cerşetoriei

(1)Fapta persoanei care determină un minor sau o persoană cu dizabilităţi fizice ori psihice să apeleze în mod repetat la mila publicului pentru a cere ajutor material sau beneficiază de foioase patrimoniale de pe urma acestei activităţi se pedepseşte cu închisoare de la 6 luni la 3 ani sau cu amendă.


(2)Dacă fapta este săvârşită în următoarele împrejurări:


a) de părinte, tutore, curator ori de către cel care are în îngrijire persoana care cerşeşte;


b)prin constrângere,

pedeapsa este închisoarea de la unu la 5 ani.


Art. 215: Folosirea unui minor în scop de cerşetorie

Fapta majorului care, având capacitatea de a munci, apelează în mod repetat la mila publicului, cerând ajutor material, folosindu-se în acest scop de prezenţa unui minor, se pedepseşte cu închisoare de la 3 luni la 2 ani sau cu amendă.

Art. 216: Folosirea serviciilor unei persoane exploatate

Fapta de a utiliza serviciile prevăzute în art. 182, prestate de o persoană despre care beneficiarul ştie că este victimă a traficului de persoane ori a traficului de minori, se pedepseşte cu închisoare de la 6 luni la 3 ani sau cu amendă, dacă fapta nu constituie o infracţiune mai gravă.

IV. COMENTARII

Majoritatea legilor și regulamentelor referitoare la activitatea de cerşetorie conferă forţelor de poliţie o marjă largă de acţiune privind punerea în aplicare a prevederilor legale. În multe țări, doar cerșirea "agresivă" este ilegală sau interzisă, dar în această privinţă, în anumite cazuri definirea juridică nu este lipsită de echivoc.

Se impune asigurarea concordanţei noilor reglementări ce urmează a fi promovate cu soluţiile legislative instituite de Codul Penal. Adoptarea unor reglementări ce ar cuprinde soluţii divergente sau necorelate în raport cu principiile şi instituţiile din domeniul dreptului penal ar putea determina bulversarea praticii judiciare şi a doctrinei în aceste materii.


Sancţionarea contravenţională a persoanei care oferă bani cerşetorilor este o măsură ce nu prezintă relevanţă din punct de vedere al diminuării/ stopării fenomenului. Fiecare persoană are dreptul de a dispune liber de sumele de bani pe care pe deţine şi de bunurile sale, precum şi de faptul că îngrădirea acestui drept prin acţiuni punitive poate genera o acţiune adversă, de opoziţie la constrângerea exercitată de autorităţi. 

In acest sens, este mult mai util ca instituţiile publice cu atribuţii în domeniu, autorităţile administraţiei publice locale, organizaţiile non-guvernamentale să aloce fonduri pentru prevenirea cerşetoriei şi să deruleze în parteneriat campanii de informare şi conştientizare a populaţiei, care să conducă la schimbarea atitudinii şi comportamentului celor care oferă bani cerşetorilor.
 


V. ANEXĂ
· COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL ȘI COMITETUL REGIUNILOR Strategia UE pentru perioada 2012-2016 în vederea eradicării traficului de persoane
/* COM/2012/0286 final *, disponibil la: http://eur-lex.europa.eu/legal-content/RO/TXT/?uri=CELEX%3A52012DC0286
· Directiva 2011/36/UE a Parlamentului European și a Consiliului din 5 aprilie 2011 privind prevenirea și combaterea traficului de persoane și protejarea victimelor acestuia, precum și de înlocuire a Deciziei-cadru 2002/629/JAI a Consiliului, disponibil la: http://eur-lex.europa.eu/legal-content/RO/TXT/?uri=CELEX%3A32011L0036
· RAPORT AL COMISIEI CĂTRE PARLAMENTUL EUROPEAN ȘI CONSILIUde evaluare a impactului legislației naționale în vigoare, care incriminează utilizareaserviciilor care fac obiectul exploatării victimelor traficului de persoane, asupraprevenirii traficului de persoane, în conformitate cu articolul 23 alineatul (2) dinDirectiva 2011/36/UE, COM(2016) 719 final, disponibil la:http://ec.europa.eu/anti-trafficking/sites/antitrafficking/files/report_on_impact_of_national_legislation_related_to_thb_en.pdf
· RAPORT AL COMISIEI CĂTRE PARLAMENTUL EUROPEAN ȘI CONSILIURaport de evaluare a măsurii în care statele membre au luat măsurile necesare pentru ase conforma Directivei 2011/36/UE privind prevenirea și combaterea traficului depersoane și protejarea victimelor acestuia, în conformitate cu articolul 23 alineatul (1), COM(2016) 722 final disponibil la: http://eur-lex.europa.eu/legal-content/RO/TXT/PDF/?uri=CELEX:52016DC0722&rid=2
· DOCUMENT DE LUCRU AL SERVICIILOR COMISIEI care însoțește documentul RAPORT AL COMISIEI CĂTRE PARLAMENTUL EUROPEAN ȘI CONSILIU Raport privind progresele înregistrate în lupta împotriva traficului de persoane (2016), în conformitate cu articolul 20 din Directiva 2011/36 / UE privind prevenirea și combaterea traficului de persoane și protejarea victimelor, disponibil (varianta în limba engleză) la: http://eur-lex.europa.eu/legal-content/RO/TXT/?qid=1503575587989&uri=CELEX:52016SC0159
· COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Evaluarea punerii în aplicare a cadrului UE pentru strategiile naționale de integrare a romilor și a Recomandării Consiliului cu privire la măsurile de integrare efectivă a romilor în statele membre – 2016, COM/2016/0424 final, disponibil la: http://eur-lex.europa.eu/legal-content/RO/TXT/?qid=1503575844752&uri=CELEX:52016DC0424
· RAPORT AL COMISIEI CĂTRE PARLAMENTUL EUROPEAN ȘI CONSILIU Raport privind progresele înregistrate în combaterea traficului de persoane (2016), COM/2016/0267 final, disponibil la: http://eur-lex.europa.eu/legal-content/RO/TXT/?qid=1503575965867&uri=CELEX:52016DC0267
· &uri=CELEX:52016DC0267
�http://www.rcis.ro/images/documente/rcis43_05.pdf


�https://books.google.ro/books?id=FAaguW1fJrcC&pg=PA144&lpg=PA144&dq=legal+framework+on+begging&source=bl&ots=nItuJjFXH0&sig=YA58jyWWE2kQTgt0GEqUqarMxCE&hl=ro&sa=X&ved=0ahUKEwjL6K73g_DVAhXCJJoKHezBCSs4ChDoAQgvMAA#v=onepage&q=begg&f=false


� http://www.anitp.mai.gov.ro/ro/docs/Proiecte/PIP/PIP_Studiu_cersetorie_romana_B5_17.12.2013.pdf


� https://ec.europa.eu/anti-trafficking/sites/antitrafficking/files/trafficking_in_persons_for_begging_-_romania_study_0.pdf


�http://eur-lex.europa.eu/legal-content/RO/TXT/?uri=CELEX%3A32011L0036


�În legătură cu această prevedere, la nivel naţional, a existat o propunere de lege privind interzicerea cerşetoriei - Bp. 688/ 2011: https://www.avocatnet.ro/UserFiles/articleFiles/pl1060_12212004.pdf.


� http://eur-lex.europa.eu/legal-content/RO/TXT/PDF/?uri=CELEX:52016DC0722&rid=2


� Vârsta răspunderii penale în Austria este de 14 ani, iar dispoziţiile care incriminează anumite forme de cerşit sau de cerşetorie în generalse subcriu dreptului penal administrativ. Astfel, copiii între 14 și 18 ani pot fi considerați responsabili dacă încalcă aceste legi.





� https://www.crin.org/en/library/legal-database/austria-youth-welfare-act-all-provinces


� https://www.state.gov/documents/organization/258876.pdf


� http://www.myria.be/files/RATEH-2016-FR-P2.pdf


� https://stad.gent/sites/default/files/page/documents/Codex%20politieverordeningen%20en%20reglementen%20Stad%20Gent_20160323.pdf


� http://www.sdj.be/admin/docs/innov_loi_10.08.2005_JDJB251.pdf


� http://www.ejustice.just.fgov.be/cgi_loi/loi_a1.pl?DETAIL=1867060801%2FF&caller=list&row_id=1&numero=2&rech=4&cn=1867060801&table_name=LOI&nm=1867060850&la=F&dt=CODE+PENAL&language=fr&fr=f&choix1=ET&choix2=ET&fromtab=loi_all&trier=promulgation&chercher=t&sql=dt+contains++%27CODE%27%26+%27PENAL%27and+actif+%3D+%27Y%27&tri=dd+AS+RANK+&imgcn.x=41&imgcn.y=12#LNK0121


� http://europam.eu/data/mechanisms/PF/PF%20Laws/Denmark/Denmark_Criminal_Code_2005.pdf


� https://www.riigiteataja.ee/en/eli/522012015002/consolide


� http://www.finlex.fi/fi/laki/kaannokset/2003/en20030612.pdf


� http://www.helsinkitimes.fi/finland/finland-news/from-the-finnish-press/6917-aamulehti-the-national-coalition-wants-to-ban-begging-by-law.html


� https://www.legifrance.gouv.fr/affichCode.do;jsessionid=5331E83A7EF374A2F39B56CFEABBBC10.tpdila23v_3?idSectionTA=LEGISCTA000006165303&cidTexte=LEGITEXT000006070719&dateTexte=20170825


� https://ec.europa.eu/anti-trafficking/sites/antitrafficking/files/report_for_the_study_on_typology_and_policy_responses_to_child_begging_in_the_eu_0.pdf


�http://www.housingrightswatch.org/sites/default/files/2012-12-11_RPT_GREECE_anti_soc_laws_en.pdf


�http://www.parlamento.it/parlam/leggi/09094l.htm


� http://www.legislation.gov.uk/ukpga/Geo4/5/83


� http://www.legislation.gov.uk/ukpga/Geo5/23-24/12


� http://www.regelgeving.amsterdam.nl/algemene_plaatselijke_verordening_2008


� https://www.quora.com/Why-are-there-no-Romanian-beggars-in-Amsterdam


� https://rotterdambis.notubiz.nl/document/4840777/2/document


� https://www.iamexpat.nl/expat-info/dutch-expat-news/hague-tightens-rules-begging


� http://isap.sejm.gov.pl/DetailsServlet?id=WDU19970880553


� http://www.ieb-eib.org/nl/pdf/loi-portugal-euthanasie.pdf


� http://www.parliament.am/library/Qreakan/slovakia.pdf


� https://boe.es/legislacion/codigos/codigo.php?id=038_Codigo_Penal_y_legislacion_complementaria&modo=1


� http://www.housingrightswatch.org/sites/default/files/2012-12-11_RPT_SPAIN_anti_soc_laws_en_final.pdf


� https://www.state.gov/j/tip/rls/tiprpt/countries/2016/258870.htm


�http://childrentrafficking.eu/wp-content/uploads/2014/04/WS1-HUNGARY-EN.pdf


�http://www.cdep.ro/pls/proiecte/upl_pck.proiect?cam=2&idp=12477


� http://idrept.ro/DocumentView.aspx?DocumentId=00124086&Info=RG9jSWQ9MTY2OTg5JkluZGV4PUQlM2ElMmYlNWZjYWJpbmV0JTJmbGVnaXNsYXRpZSUyZmluZGV4JkhpdENvdW50PTMyJmhpdHM9MSsyK2QrNTUrNTYrNWMrNzArNGMyOSs0YzJjKzRlNmMrNGU2ZitiODBmK2I4MTUrYjgxNitiODNhK2I4NTkrYjg2ZitiODcwK2I4YjkrYjhiYStiOGM2K2I4YzcrYjkyYitiOTJmK2I5NDMrYjk0NCtiOTQ1K2I5NDYrYjk0NytiOTQ4K2I5NGErYjk1Yis=


�Punct de vedere al Guvernului României referitor la propunerea legislativă Lege privind interzicerea activităţii de cerşetorie, iniţiată de deputatul Stefan Daniel Pirpiliu, Bp. 688/ 2011.

